Κανονισμός (ΕΚ) αριθ. 2630/2000 της Επιτροπής

της 30ής Νοεμβρίου 2000

για τροποποίηση του κανονισμού (ΕΚ) αριθ. 1420/1999 του Συμβουλίου περί των κοινών κανόνων και διαδικασιών για τις μεταφορές ορισμένων αποβλήτων από την Ευρωπαϊκή Κοινότητα προς το Μπαχρέιν, την Αϊτή, την Ονδούρα, τη Λιβύη, τη Ναμίμπια, το Κατάρ, το Ουζμπεκιστάν και την Πόλη του Βατικανού

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 259/93 του Συμβουλίου, της 1ης Φεβρουαρίου 1993, σχετικά με την παρακολούθηση και τον έλεγχο των μεταφορών αποβλήτων στο εσωτερικό της Ευρωπαϊκής Κοινότητας καθώς και κατά την είσοδο και έξοδό τους(1), όπως τροποποιήθηκε τελευταία από την απόφαση 1999/816/ΕΚ της Επιτροπής(2), και ιδίως το άρθρο 17 παράγραφος 3,

Εκτιμώντας τα ακόλουθα:

(1) Τον Ιανουάριο, η Ευρωπαϊκή Επιτροπή έστειλε "ρηματική διακοίνωση" σε όλες τις χώρες μη μέλη του ΟΟΣΑ [συν την Ουγγαρία και την Πολωνία, οι οποίες δεν εφαρμόζουν ακόμη την απόφαση του ΟΟΣΑ C(92)39 τελικό]. Η εν λόγω "ρηματική διακοίνωση" είχε τριπλό στόχο: i) να ενημερώσει αυτές τις χώρες σχετικά με τους νέους κανονισμούς της Κοινότητας· ii) να ζητήσει επιβεβαίωση των αντίστοιχων θέσεων όπως περιγράφονται στα παραρτήματα αμφοτέρων των κανονισμών και iii) να λάβει απάντηση από τις χώρες οι οποίες δεν απάντησαν το 1994.

(2) Μεταξύ των χωρών που απάντησαν, οι ακόλουθες ενημέρωσαν την Επιτροπή ότι δεν επιθυμούν να παραλαμβάνουν αποστολές κανενός από τα είδη αποβλήτων που απαριθμούνται στο παράρτημα ΙΙ του κανονισμού (ΕΟΚ) αριθ. 259/93:

1. Μπαχρέιν (απάντηση στις 29 Φεβρουαρίου 2000).

2. Αϊτή (απάντηση την 1η Μαρτίου 2000).

3. Ονδούρα (απάντηση στις 23 Μαρτίου 2000).

4. Λιβύη (απάντηση στις 22 Φεβρουαρίου 2000).

5. Ναμίμπια (απάντηση σιτς 20 Φεβρουαρίου 2000).

6. Κατάρ (απάντηση στις 9 Μαΐου 2000).

7. Ουζμπεκιστάν (απάντηση στις 6 Μαρτίου 2000).

8. Πόλη του Βατικανού (απάντηση στις 16 Μαρτίου 2000).

(3) Σύμφωνα με το άρθρο 17 παράγραφος 3 του κανονισμού (ΕΟΚ) αριθ. 259/93, στις 19 Ιουνίου 2000, η επιτροπή η οποία συνεστήθη βάσει του άρθρου 18 της οδηγίας 75/442/ΕΟΚ του Συμβουλίου, της 15ης Ιουλίου 1975, για τα απόβλητα(3), όπως τροποποιήθηκε τελευταία από την απόφαση 96/350/ΕΚ της Επιτροπής(4), ενημερώθηκε σχετικά με το επίσημο αίτημα αυτών των χωρών.

(4) Για να ληφθεί υπόψη η νέα κατάσταση στις εν λόγω χώρες, θεωρείται αναγκαία η τροποποίηση του κανονισμού (ΕΚ) αριθ. 1420/1999 του Συμβουλίου(5) περί των κοινών κανόνων και διαδικασιών για τις μεταφορές ορισμένων αποβλήτων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1420/1999 τροποποιείται ως εξής:

1. Στον κατάλογο χωρών που παρατίθενται στο παράρτημα Α με τη μνεία "Όλοι οι τύποι" προστίθενται οι ακόλουθες χώρες: "Μπαχρέιν, Αϊτή, Ονδούρα, Λιβύη, Ναμίμπια, Κατάρ, Ουζμπεκιστάν και η Πόλη του Βατικανού."

2. Από τον κατάλογο του παραρτήματος Β διαγράφονται οι ακόλουθες χώρες: "Μπαχρέιν, Αϊτή, Ονδούρα, Ναμίμπια, Κατάρ, Ουζμπεκιστάν και η Πόλη του Βατικανού."

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Νοεμβρίου 2000.

Για την Επιτροπή

Pascal Lamy

Μέλος της Επιτροπής

(1) ΕΕ L 30 της 6.2.1993, σ. 1.

(2) ΕΕ L 316 της 10.12.1999, σ. 45.

(3) ΕΕ L 194 της 25.7.1975, σ. 39.

(4) ΕΕ L 135 της 6.6.1996, σ. 32.

(5) ΕΕ L 166 της 1.7.1999, σ. 6.